
PËR  RRITJEN E SHTESËS SË VËSHTIRËSISË NË SHËRBIMIN E EFEKTIVAVE NË KOMPANINË OPERATIVE DHE DEGËN E RUAJTJES E SIGURIMIT TË OBJEKTEVE, NË BATALIONIN E PARË, TË DYTË, TË TRETË DHE NË BATALIONIN SPECIAL, NË GARDËN E REPUBLIKËS

Në mbështetje të nenit 100 të Kushtetutës, dhe të neneve 21 e 27, të ligjit nr.8379, datë 29.7.1998, “Për hartimin dhe zbatimin e buxhetit të shtetit në Republikën e Shqipërisë”, me propozimin e ministrit të Rendit Publik, Këshilli i Ministrave

V E N D O S I:

1. Funksionet operuese në strukturë të Gardës së Republikës të trajtohen me të njëjtën pagë bazë (Për klasë) me funksionet analoge në sistemin e Ministrisë së Rendit Publik, ndërsa shtesa për vështirësi shërbimi të jetë:
a. Në masën deri në 300 për qind për funksionet operuese në kompaninë operative.
b. Në masën deri në 150 për qind për funksionet operuese, që merren me ruajtjen dhe mbrojtjen e institucioneve të larta të shtetit, për funksionet operuese në degën e ruajtjes e të sigurimit të objekteve të rëndësisë së veçantë, në batalionin e parë, në batalionin e dytë, në batalionin e tretë dhe në batalionin special.
2. Klasifikimi i funksioneve dhe masa e shtesës të përcaktohen nga ministri i Rendit Publik.
3. Funksionet, që trajtohen sipas këtij vendimi, përfitojnë dhe trajtimet e tjera si ushtarakë, me përjashtim të mbikohës së punës e të shërbimit.
4. Për efekt të zbatimit të këtij vendimi në buxhetin e vitit 2000, miratuar për Ministrinë e Rendit Publik, shtohet një fond prej 7 273 600 (shtatë milionë e dyqindeshtatëdhjetetre mijë e gjashtëqind) lekësh.
5. Ky fond të përballohet nga fondi rezervë i Këshillit të Ministrave. 
6. Ngarkohen Ministria e Rendit Publik dhe Ministria e Financave për zbatimin e këtij vendimi.
Ky vendim hyn në fuqi më datë 1.12.2000

